Author: Katarina Kamenska
Last saved by: Katarína Kamenská
Company: Ludmila Bačová

Návrh Stratégie rozvoja múzeí a galérií v Slovenskej republike
do roku 2011

I. Východiská

Múzeá a galérie majú osobitné poslanie v procese rozvoja spoločnosti. Uchovávajú a interpretujú základné spoločenské poznanie. Slúžia ako zbierkotvorné inštitúcie v procese výchovy a vzdelávania, spravovania najvýznamnejších kultúrnych a spoločenských hodnôt, manažovania lokalít kultúrneho dedičstva a najatraktívnejších lokalít kultúrneho turizmu. Sprístupňujú poznatky, ktoré spravujú pre ďalší výskum a použitie. Sú motorom rozvoja kreatívneho priemyslu a rozvoja poznatkovo orientovaných produktov. 
Doterajším rozhodujúcim nedostatkom pri zabezpečovaní napĺňania poslania múzeí a galérií zriaďovaných verejnou správou v Slovenskej republike je disproporcia medzi zadanou verejnou objednávkou (prostredníctvom právnych noriem a verejného záujmu) a reálnymi možnosťami jej napĺňania (nedostatočné zdroje poskytované z verejných rozpočtov). 
Predkladaný Návrh Stratégie rozvoja múzeí a galérií v Slovenskej republike do roku 2011 má ambíciu konkrétnymi opatreniami uloženými exekutívou a realizovanými subjektmi verejnej správy (štátnej správy a samosprávy – územnej a záujmovej) túto disproporciu v strednodobom časovom výhľade v najvýraznejších prípadoch zmierniť, zvrátiť súčasné negatívne tendencie a zároveň založiť trend pozitívnejšieho vývoja v tejto oblasti so zámerom kontinuálne zvyšovať štandardizáciu činnosti a podmienok na prácu múzeí a galérií tak, aby ich stagnáciou nedochádzalo k zhoršovaniu konkurencieschopnosti Slovenska. 
Slovenská republika sa prihlásila k Lisabonskej stratégii a vláda prijala dokument Stratégia rozvoja konkurencieschopnosti Slovenska do roku 2010 a Národný program reforiem, ktoré kladú dôraz aj na zvyšovanie kultúrnej úrovne Slovenska. Prijatie Návrhu Stratégie rozvoja múzeí a galérií v Slovenskej republike do roku 2011 je v súlade so strategickým cieľom SR – do roku 2013 výrazne zvýšiť konkurencieschopnosť a výkonnosť regiónov a slovenskej ekonomiky pri rešpektovaní trvalo udržateľného rozvoja a tiež s rozvojom znalostnej spoločnosti. 
Stratégia vychádza z uznesenia vlády č. 311/2002 a schváleného Návrhu opatrení na realizáciu zámerov Deklarácie NR SR č. 91/2001 Z. z. o ochrane kultúrneho dedičstva v zmysle jeho bodu 2.2., ako aj bodu 3.5. , ktorý je prílohou  uznesenia vlády SR č. 311/2002.

II. Verejný záujem a verejná objednávka vo vzťahu k pôsobnosti a aktivitám múzeí a galérií v Slovenskej republike

„Múzeum je nezisková organizácia, stála inštitúcia v službách spoločnosti a jej rozvoja, prístupná verejnosti, ktorá získava, reštauruje, komunikuje a vystavuje hmotné a duchovné doklady o ľuďoch a ich životnom prostredí, pre účely štúdia, vzdelávania a pôžitku.“
(Etický kódex Medzinárodnej rady múzeí  - ICOM)

Múzeum alebo galéria je špecializovaná právnická osoba alebo špecializovaný organizačný útvar právnickej osoby, ktorý na základe prieskumu a vedeckého výskumu zhromažďuje, vedeckými metódami zhodnocuje a odborne spravuje zbierkové predmety. Tie sprístupňuje a využíva vo verejnom záujme. Základnou úlohou múzea a galérie je nadobúdanie a odborná správa zbierkových predmetov, ich využívanie v širokom spektre prezentačných, programových a edukačných aktivít pre verejnosť.
Dohovory UNESCO, dokumenty ICOM, ale aj odporúčania Rady Európy utvárajú základné zásady na tvorbu národných programov na ochranu prírodného a kultúrneho dedičstva a takisto právnych predpisov, ktoré vymedzujú legislatívny rámec pre procesy ochrany prírodného a kultúrneho dedičstva. 
V súčasnosti stanovuje základné postoje a politiku Slovenskej republiky k procesu ochrany kultúrneho dedičstva na národnej úrovni tak Ústava Slovenskej republiky, ako aj Deklarácia NR SR č. 91/2001 Z. z. o ochrane kultúrneho dedičstva. 
S dikciou deklarácie súvisia základné právne predpisy, ktoré upravujú proces ochrany kultúrneho dedičstva a takisto vyjadrujú verejný záujem v tejto oblasti:
•	Zákon č. 115/1998 Z. z. o múzeách a galériách a o ochrane predmetov múzejnej hodnoty a galerijnej hodnoty v znení neskorších predpisov (ďalej len „zákon č.115/1998 Z. z.“) definuje múzeum a galériu ako špecializovanú právnickú osobu alebo špecializovaný organizačný útvar právnickej osoby, ktorý si plní múzejné/galerijné funkcie. Zákon vymedzuje podmienky vzniku múzeí a galérií, rovnako práva a povinnosti zriaďovateľa, definuje jednotlivé odborné činnosti, ktoré múzeum a galéria vykonáva pri procese zhromažďovania, odbornej ochrany, využívania    a sprístupňovania predmetov múzejnej a galerijnej hodnoty ako súčasti kultúrneho dedičstva. 
•	Zákon č. 49/2002 Z. z. o ochrane pamiatkového fondu upravuje podmienky ochrany kultúrnych pamiatok a pamiatkových území, stanovuje spôsoby a princípy ochrany súčastí kultúrneho dedičstva mimo múzeí a galérií. 
•	Zákon č. 183/2000 Z. z. o knižniciach, o doplnení zákona SNR č. 27/1987 Zb. o štátnej pamiatkovej starostlivosti a o zmene a doplnení zákona č. 68/1997 Z. z. o Matici Slovenskej stanovuje podmienky ochrany knižničného fondu (ďalej len „zákon č.183/2000 Z. z.“). 
•	Zákon č. 395/2002 Z. z. o archívoch a registratúrach a o doplnení niektorých zákonov stanovuje systém archivácie dokumentov a výkon archívnej správy, za ktorú zodpovedá Ministerstvo vnútra SR. 

Na úrovni verejnej správy zriaďovatelia múzeí a galérií prostredníctvom zriaďovacích listín múzeí a galérií artikulujú verejnú objednávku v tejto oblasti, ktorá vychádza z verejného záujmu tlmočeného platnými právnymi predpismi SR. Múzeá a galérie pracujú s poznatkami v tejto línii: získavanie poznatkov – spracovanie poznatkov – systém ochrany poznatkov – digitalizácia poznatkov – sprístupňovanie poznatkov – ďalšie spracovanie a využitie poznatkov. Pod poznatkami v kontexte múzeí a galérií môžeme rozumieť hodnoty spravovaných lokalít kultúrneho a prírodného dedičstva, zbierkové predmety a obrazom, zvukom, písmom, tlačou alebo inak zaznamenané informácie, ktoré zhromažďujú, uchovávajú a spracúvajú.
 
III. Analýza súčasného stavu a postavenia múzeí a galérií na Slovensku

III. 1 Súčasná sieť múzeí a galérií v SR 

V Slovenskej republike je podľa Registra múzeí a galérií na Slovensku evidovaných 88 múzeí a 25 galérií, ktoré spravujú približne 9 miliónov kusov zbierkových predmetov. Základným princípom registračného systému je centrálne vedený zoznam zbierkotvorných inštitúcií. Register múzeí a galérií v Slovenskej republike bol zavedený zákonom č. 115/1998 Z. z. a vedie                  ho Ministerstvo kultúry SR. Registrácia múzeí a galérií, ktorá prebieha na Slovensku, je podmienená povinnosťou splnenia základných kritérií stanovených zákonom. Existenciu registračných systémov odporúča aj Etický kódex Medzinárodnej rady múzeí (ICOM). Podľa národnej legislatívy, ako aj podľa Etického kódexu ICOM, je registračný systém prostriedkom ako možno dosiahnuť záväznosť pravidiel fungovania jednotlivých zbierkotvorných inštitúcií. 
Vývoj siete múzeí a galérií z hľadiska zriaďovateľských/zakladateľských kompetencií prešiel od roku 1990 viacerými zásadnými zmenami. V roku 1996 prešlo 44 múzeí a 18 galérií, prevažne s regionálnou pôsobnosťou, zo zriaďovateľskej pôsobnosti ministerstva kultúry                na územnú štátnu správu – krajské úrady. Zásadná zmena v postavení múzeí sa uskutočnila v roku 1996; zriaďovateľ – ministerstvo kultúry vytvorením regionálnych kultúrnych centier (ďalej len „RKC“) zrušil právnu subjektivitu múzeí a galérií. Tento stav sa zmenil v roku 1999, kedy bola zrušením RKC múzeám i galériám vrátená právna subjektivita. V roku 2002 – v súvislosti s decentralizáciou štátnej správy a prijatím zákona č. 416/2001 Z. z. väčšina regionálnych múzeí a galérií prešla do zriaďovateľskej pôsobnosti samosprávnych krajov. V r. 2002 dochádza k stabilizácii vnútornej štruktúry riadiaceho prostredia múzeí a galérií, ako aj stavu z hľadiska ich územnej pôsobnosti. Stav v počte múzeí a galérií v zriaďovateľskej pôsobnosti štátu – rezortných inštitúcií s celoslovenskou pôsobnosťou sa od roku 2002 v princípe nemení, podobne, ako aj počet múzeí s regionálnou územnou pôsobnosťou, prevažne so všeobecným obsahovým zameraním, v zriaďovateľskej pôsobnosti samosprávnych krajov. V zriaďovateľskej pôsobnosti MK SR            sú v súčasnosti tri múzeá – Slovenské národné múzeum, Slovenské technické múzeum v Košiciach a Múzeum Slovenského národného povstania v Banskej Bystrici.  Súčasnú múzejnú sieť dotvárajú ďalšie rezortné múzeá vrátane múzeí, ktoré sú organizačnými zložkami subjektov v zriaďovateľskej pôsobnosti iných ministerstiev. Pokiaľ ide o obecné múzeá, ich počet v múzejnej sieti plynulo narastá. Pozitívne je aj zvyšovanie počtu múzeí založených inými právnickými osobami, ktoré vďaka svojmu špecializovanému profilu prispievajú k dopĺňaniu múzejnej dokumentácie v sieti. Tento stav svedčí o tom, že si zriaďovatelia múzeí a galérií začínajú uvedomovať význam takýchto kultúrnych stánkov pre potreby občanov, výchovy a vzdelávania budúcich generácií, ale aj ako dôležitú súčasť rozvoja cestovného ruchu. 
Sieť galérií sa budovala postupne od roku 1948. Do roku 1991 bolo založených 18 štátnych galérií a Galéria mesta Bratislavy, v roku 1999 ďalšia mestská galéria – Múzeum Vojtecha Löfflera v Košiciach, v roku 2002 Galéria Mikuláša Galandu v Turčianskych Tepliciach. Do registrácie pribúdajú priebežne aj galérie, napr. Galéria Petra Matejku v Novom Meste nad Váhom, Galéria mesta Humenné, Mestská galéria Rimavská Sobota, Mestská galéria v Štúrove, ktoré sú zriaďované mestami ako súčasti mestských kultúrnych stredísk. S účinnosťou od 1. 1. 2006 previedlo ministerstvo kultúry v rámci procesu decentralizácie zriaďovateľskú pôsobnosť k Východoslovenskej galérii Košice na Košický samosprávny kraj. V súčasnosti je ministerstvo kultúry zriaďovateľom dvoch galérií (prevod zriaďovateľskej pôsobnosti k Štátnej galérií v Banskej Bystrici na Banskobystrický samosprávny kraj sa bude realizovať k 1. 1. 2007), ostatné sú v zriaďovateľskej kompetencii vyšších územných celkov alebo miest. Väčšina galérií v Slovenskej republike je teda prostredníctvom svojho zriaďovateľa finančne napojená na štátny rozpočet alebo verejné zdroje.
Slovenské národné múzeum (ďalej len „SNM“) a Slovenská národná galéria (ďalej len „SNG“) ako vrcholné národné kultúrne inštitúcie vykonávajú okrem základných múzejných a galerijných funkcií aj  metodické činnosti, ktorými koordinujú odborné úlohy celej siete múzeí a galérií.
Môžeme konštatovať, že prevažná väčšina zbierkových predmetov výnimočnej muzeálnej a galerijnej hodnoty na Slovensku, ktoré tvoria základný a nenahraditeľný fond kultúrneho dedičstva Slovenska a Slovákov, sa nachádza vo verejných zbierkach, pričom viac ako polovica z nich je spravovaná inštitúciami zriaďovanými ústrednými orgánmi štátnej správy, resp. inštitúciami zriaďovanými územnou či miestnou samosprávou. 

III. 2  SWOT analýza

Silné stránky 
•	vybudovaná materiálno-technická základňa – hustá sieť múzeí a galérií v rámci teritória štátu,
•	viac ako storočná história zhromažďovania hnuteľného kultúrneho dedičstva v rámci múzeí a galérií,
•	v správe múzeí a galérií je väčšia časť najvýznamnejších hnuteľných i nehnuteľných pamiatok kultúrneho dedičstva štátu a najvzácnejšie zbierky dokumentujúce prírodné a kultúrne bohatstvo krajiny (časovo kontinuálny informačný potenciál uložený v zbierkových predmetoch),
•	múzeá a galérie sú významným príspevkom k európskemu i svetovému kultúrnemu dedičstvu – spoznávanie a výmena,
•	dostatočná odborná vzdelanostná úroveň pracovníkov múzeí a galérií – odborné zázemie, ľudský potenciál,
•	trend stabilizovanej návštevnosti múzeí a galérií – stávajú sa čoraz silnejšími destináciami cestovného ruchu a dôležitým činiteľom na trhu s voľným časom,
•	vznik neštátnych múzeí a galérií z iniciatívy súkromných spoločností či mimovládnych združení.

Slabé stránky
•	nerovnováha medzi hodnotou a vzácnosťou spravovaného kultúrneho dedičstva a disponibilnými zdrojmi na jeho správu a ochranu: zlý stav múzejnej a galerijnej infraštruktúry, zastarané, nedostatočne chránené a klimaticky neudržiavané depozitáre, nedostatočné a technologicky veľmi zle vybavené reštaurátorské, konzervátorské a preparátorské dielne, nedostatočné zdroje na systematickú akvizičnú činnosť, 
•	a často neaktuálne expozície, absencia nosných národných prezentácií, morálne i technologicky zastaraný výstavný fond – nízky štandard prezentácie kultúrneho dedičstva,
•	nedostatočný pokrok v digitalizácii zbierkových predmetov múzeí a galérií,
•	nedostatočná prístupnosť exponátov hmatom občanom so zrakovým postihnutím,
•	nedostatočná prístupnosť informácií o exponátoch v múzeách a galériách a informácií šírených prostredníctvom internetu z hľadiska možností vnímania ľudí so zdravotným postihnutím,   
•	nedostatočná prístupnosť priestorov múzeí a galérií občanom s telesným postihnutím a starším    
      občanom,
•	nedostatočné riadiace zručnosti časti vedúcich pracovníkov múzeí a galérií,
•	nedostatočná propagácia a prezentácia činnosti múzeí a galérií doma i v zahraničí,
•	slabá podpora výskumu a vývoja v oblasti múzejníctva a kultúry vôbec,
•	slabé začlenenie sietí múzeí a galérií do stratégií rozvoja Slovenska,
•	nedostatočné zapojenie múzeí a galérií do výchovno – vzdelávacieho procesu – z dôvodu finančnej náročnosti múzeá a galérie rezignovali na vlastnú edukačnú činnosť,
•	nedostatočná mobilita zbierkových predmetov a ich nedostatočné sprístupnenie verejnosti,
•	nedostatočný monitoring a prevencia nelegálneho vývozu predmetov kultúrneho dedičstva.

Príležitosti
•	zaradenie rozvoja múzeí, galérií a kultúry vôbec medzi priority vlády – z okraja záujmu do stredu,
•	uchovanie kultúrneho a prírodného dedičstva krajiny pre budúce generácie – posilnenie identity a občianskej spolupatričnosti v procese globalizácie,
•	zvýšenie konkurencieschopnosti Slovenska v rámci cestovného ruchu – zatraktívnenie lokalít kultúrneho dedičstva a ich previazanosť na budovanie doplnkových služieb v rámci cestovného ruchu, 
•	širšie uplatnenie poslania a úloh múzeí a galérií v rámci znižovania regionálnych rozdielov – znižovanie nezamestnanosti v rámci projektov obnovy kultúrnej infraštruktúry, rozvoj sofistikovaných služieb spotrebovávaných múzeami a galériami – umelecké remeslo, produkcia merkantílií, dizajn expozícií a výstav, dodávky výstavného fondu a technológií (zabezpečovacie, klimatické a úložné zariadenia),
•	výrazné rozšírenie možností sociálnej inklúzie a predchádzanie negatívnym sociálnym javom – osvetovo – výchovná funkcia múzeí a galérií – možnosti rozšírenia ponuky mimoškolského vzdelávania a zmysluplného trávenia voľného času ,
•	výrazné rozšírenie sprístupnenia hmatom vybraných exponátov v múzeách a galériách občanom so zrakovým postihnutím,
•	zvýšenie prístupnosti informácií o exponátoch v múzeách a galériách a informácií šírených     
     prostredníctvom internetu ľuďom so zdravotným postihnutím,
•	debarierizácia existujúcich a bezbariérové budovanie nových priestorov múzeí a galérií z hľadiska ľudí so zdravotným postihnutím,
•	prezentácia národnej kultúry, minoritných kultúr a hnuteľného kultúrneho dedičstva SR v zahraničí,
•	múzeá a galérie – platforma na rozvoj medzinárodnej spolupráce kultúrnych inštitúcií – možnosti prezentácie vzácnych predmetov svetového kultúrneho dedičstva, bližšie spoznávanie inonárodných kultúr – príspevok k boju proti rasizmu a xenofóbii,
•	široké zapojenie a využívanie nových informačných technológií v múzeách a galériách – rozvoj znalostnej spoločnosti, zvýšenie všeobecnej dostupnosti informácií o kultúrnom dedičstve (internet), jeho účinnejšia ochrana (databázy dokumentácie o zbierkových predmetov napojené na domáce i medzinárodné zložky polície, colníkov a pod.),
•	zlepšenie interpretácie, manažmentu a marketingu verejných kultúrnych hodnôt,
•	rozvoj legálneho obchodu so súčasným umením, výmeny a mobility zbierkových predmetov.

Ohrozenia
•	prehlbovanie rozporov medzi deklaráciami o podpore kultúry a kultúrneho dedičstva                   a vyčleňovaním reálnych zdrojov na jeho udržanie a záchranu,
•	prehlbovanie rozporov medzi povinnosťou štátu plniť záväzky vyplývajúce z medzinárodných zmlúv v oblasti kultúrneho dedičstva a reálnymi (finančnými, technickými, personálnymi) možnosťami rezortu kultúry ako gestora na ich plnenie,
•	nízka podpora jedného z najprirodzenejších a najperspektívnejších rozvojových potencionálov územia – ďalšia degradácia postavenia múzeí a galérií v živote spoločnosti – prehlbovanie nezáujmu obyvateľstva o svoju minulosť, ďalšia demotivácia postoja občana k správe veci verejných – bez podpory ochrany a správy kultúrneho dedičstva v jeho najbližšom okolí sa stráca väzba na lokalitu, v ktorej žije, narastá pocit hanby za existujúci stav, 
•	zhoršovanie technického stavu zbierkových predmetov až k ich zániku v dôsledku ich nevhodného uloženia a nedostatočnej odbornej ochrany – v mnohých prípadoch hrozí úplný a nenávratný zánik častí kultúrneho dedičstva krajiny,
•	nedostatočná akvizičná činnosť čoho dôsledkom je únik vzácnych súčastí kultúrneho dedičstva a tiež strata komplexnosti a kontinuity budovania zbierok ,
•	absencia moderných centrálnych elektronických databáz dokumentácie o zbierkových predmetoch, nedostatočné zabezpečenie a ochrana depozitárov a iných objektov múzeí a galérií – narastanie nenávratného a nelegálnemu úniku súčastí kultúrneho a prírodného dedičstva do zahraničia – nárast kriminality a nelegálneho obchodu s kultúrnym dedičstvom,
•	kríza vzťahov medzi konzumnou spoločnosťou a duchovnými hodnotami spoločnosti,
      nedostatočné rešpektovanie odporúčaní zvyšujúcich prístupnosť informačných systémov    
      a informácií o exponátoch, múzeách a galériách ľuďom so zdravotným postihnutím,        
•	nedostatočné rešpektovanie predpisov a odporúčaní o bezbariérovom budovaní a rekonštrukciách stavieb z hľadiska potrieb ľudí s obmedzenou mobilitou a orientáciou (vyhláška Ministerstva životného prostredia č. 532/2002 Z. z.),
•	strata kultúrnej, a tým i štátnej a národnej identity občanov SR.

Materiály bližšie dokumentujúce negatívne tendencie v základných činnostiach múzeí a galérií na Slovensku sú v prílohách č.1 (akvizičná činnosť galérií a múzeí) a č. 2 (činnosti             a odborná ochrana zbierkových fondov múzeí a galérií, grafy a tabuľky).

IV. Prioritné strategické ciele a nástroje na ich realizáciu

Strategické ciele:
1.	Zlepšenie stavu odbornej správy a ochrany hnuteľného kultúrneho dedičstva.
2.	Implementácia nových informačných technológií do základných činnosti múzeí a galérií.
3.	Rozvoj ľudských zdrojov.
4.	Revitalizácia prezentačných činností s dôrazom na výchovno – vzdelávaciu činnosť.

IV. 1  Zlepšenie stavu odbornej správy a ochrany hnuteľného kultúrneho dedičstva.
Stav odbornej správy a ochrany hnuteľného kultúrneho dedičstva v múzeách a galériách                  je alarmujúci. Podstata tohto strategického zámeru ako jednej z priorít priamo nadväzuje na uznesenie vlády SR č. 1230/2004 k Analýze súčasného stavu evidencie, ochrany a sprístupňovania zbierkových fondov a expozícií múzeí a galérií v Slovenskej republike. Uvedené konkrétne ciele a nástroje na ich realizáciu v stanovenom časovom horizonte riešia najakútnejšie problémy v tejto oblasti. 

Cieľ 1.1
Zlepšiť systém ochrany a zabezpečenia zbierok, priestorov a objektov múzeí a galérií, v ktorých sú uchovávané, proti vlámaniam, krádežiam, požiarom; zlepšenie podmienok ochrany zbierok v depozitároch, expozičných a výstavných priestoroch.

Nástroj 1.1
N1.1.1 V rámci grantového systému ministerstvo kultúry podporí projekty múzeí a galérií, ktoré sú zriaďované verejnou samosprávou, na zlepšenie zabezpečenia zbierok a objektov, v ktorých sú uchovávané, napr. zavedenie systémov elektronickej protipožiarnej ochrany (ďalej len „EPS“) a elektronického zabezpečenia (ďalej len „EZS“). 
(Pri realizácii nástroja možnosť využitia prioritnej osi operačného programu informačná spoločnosť, ako aj opatrenia Regionálneho operačného programu – Modernizácia regionálnej a miestnej infraštruktúry pamäťových a fondových inštitúcií na zabezpečenie financovania potrieb definovaných v cieli 1.1)
N1.1.2  Rezorty, ktoré zriaďujú múzeum alebo galériu, v roku 2008 vypracujú projekty postupného zavedenia systémov EPS a EZS vyhovujúcich medzinárodným štandardom do roku 2011 s ich postupnou implementáciou od roku 2009. 
N1.1.3 Ministerstvo kultúry vypracuje projekt zavedenia systémov EPS a EZS vyhovujúcich medzinárodným štandardom, ktorého implementácia v rokoch 2007 – 2011 v múzeách a galériách zriaďovaných ministerstvom kultúry bude viesť k čo najväčšiemu pokrytiu depozitárnych a výstavných priestorov. (Výška prostriedkov bude vychádzať z veľkosti plôch, ktoré potrebujú takúto ochranu, ako sa uvádza v materiáli Analýza súčasného stavu evidencie, ochrany a sprístupňovania zbierkových fondov a expozícií múzeí a galérií v SR.)

Predpokladaný prínos: 
Prevencia a významné zníženie rizika odcudzenia, poškodenia a zničenia početného a kvalitného zbierkového fondu, významného nielen ako súčasť kultúrneho dedičstva v Slovenskej republike, ale aj ako súčasť kultúrneho dedičstva európskeho a svetového. 

Cieľ 1.2
Zlepšiť stav uloženia zbierkových predmetov zvýšením celkovej výmery depozitárov a  zvýšením podielu depozitárov s regulovateľnými klimatickými zariadeniami v múzeách a galériách v SR.

Nástroj 1.2
N1.2.1 Od roku 2007 v rámci grantového systému ministerstva kultúry utvoriť zdroje určené na podporu motivácie zlepšovania stavu depozitárov v múzeách a galériách zriaďovaných verejnou samosprávou.
N1.2.2 Rezorty, ktoré zriaďujú múzeum alebo galériu, v roku 2007 vypracujú projekty zvýšenia celkovej výmery depozitárov na uloženie zbierkových predmetov podľa materiálových skupín a zavedenia regulovateľných klimatických zariadení, ktorých implementáciou sa do roku 2011 docieli minimálne 50 % zlepšenie stavu oproti súčasnosti. 
N1.2.3 V rámci plánovanej generálnej obnovy paláca Bratislavského hradu jeho správcom (Kancelária NR SR) bude ministerstvo kultúry a SNM trvať na takom projekte, v  ktorého rámci sa doterajšie depozitáre prebudujú tak, aby spĺňali štandardné európske kritériá na odborné uloženie zbierkových predmetov SNM – Historického múzea.

Napĺňanie stanoveného cieľa prostredníctvom organizácií v zriaďovateľskej pôsobnosti MK SR bude realizované prostredníctvom nástrojov uvedených v prílohe č. 3.

Predpokladaný prínos: 
Zastavenie procesu zhoršovania stavu zbierkových predmetov v dôsledku ich nevhodného uloženia, zníženie následných nákladov na reštaurovanie a utvorenie predpokladov na postupnú štandardizáciu podmienok odbornej ochrany a správy zbierok vrátane vhodného uloženia zbierok podľa materiálových skupín. Umožnenie lepšieho využitia priestorov atraktívne lokalizovaných budov múzeí a galérií na expozičné, výstavné a výchovno-vzdelávacie aktivity, ako aj na doteraz zanedbávané rozvinutejšie formy komunikácie s verejnosťou.

Cieľ 1.3
Zlepšiť podmienky na odborné reštaurovanie, konzervovanie a preparovanie zbierkových predmetov v múzeách a galériách v SR. 

Nástroj 1.3
N1.3.1 Postupne od roku 2007 v rámci  grantového systému ministerstva kultúry vytvoriť zdroje určené na podporu projektov v oblasti reštaurovania a konzervovania v múzeách a galériách zriaďovaných verejnou samosprávou. 
N1.3.2 V priebehu rokov 2007 – 2011 podporovať obnovu materiálneho a technického vybavenia reštaurátorských dielní a ateliérov existujúcich v rámci múzeí a galérií zriaďovaných štátnou správou.

Napĺňanie stanoveného cieľa prostredníctvom organizácií v zriaďovateľskej pôsobnosti MK SR bude realizované prostredníctvom nástrojov uvedených v prílohe č. 3.

Predpokladaný prínos:
Významné zlepšenie podmienok na reštaurovanie, konzervovanie a preparovanie zbierkových predmetov v múzeách a galériách, akcelerácia prác na zlepšení stavu zbierok. Výrazné zvýšenie úrovne priestorových a technických podmienok pre uchovávanie a správu zbierok. Záchrana významnej časti hnuteľného kultúrneho dedičstva SR, ktorá je v súčasnosti veľmi ohrozená nenávratným poškodením.

Cieľ 1.4
Rekonštrukcia a modernizácia areálu SNG v Bratislave – zvýšenie kvality zabezpečenia odbornej správy a ochrany zbierkového fondu SNG.

Nástroj 1.4
N1.4.1 Zabezpečiť komplexnú rekonštrukciu a modernizáciu areálu SNG s cieľom zlepšiť podmienky zabezpečenia odbornej správy a ochrany zbierkových predmetov vybudovaním nového depozitu spĺňajúceho európske štandardy. Odstrániť doterajšie ohrozenia záplavovými vodami blízkej rieky Dunaj. Štátna expertíza v zmysle protokolu č. 10/2006 na stavebný zámer verejnej práce Rekonštrukcia a modernizácia areálu SNG z júla 2006 stanovila celkové náklady na stavbu v objeme 871 498 tis. Sk, čím pôvodný návrh celkových nákladov vo výške 839 759 tis. Sk navýšila o 31 739 tis. Sk. Finančné zabezpečenie rekonštrukcie by si v priebehu rokov 2007 – 2009 vyžiadalo náklady vo výške 271 600 tis. Sk, ktoré sú už zaradené do návrhu štátneho rozpočtu na uvedené obdobie.

Keďže v posledných rokoch došlo k ohrozeniu súčasných depozitárov SNG, umiestnených v podzemí spodnou a vrchnou vodou Dunaja, výstavba nového depozitára sa stala ďalšou prioritou riešenia projektu rekonštrukcie a modernizácie SNG.

Na dofinancovanie ďalších krokov stavebného zámeru bude MK SR podnikať príslušné kroky na získanie finančných prostriedkov v rámci Operačného programu Bratislavský kraj, Prioritná os – Rámcová aktivita 1.4 Regenerácia sídel podporovaného z Európskeho fondu regionálneho rozvoja.

(pozri prílohu č.4 – Finančný plán a aktivácia nákladov na r. 2007 – 2009).

Predpokladaný prínos: 
Realizácia dostavby SNG – nového depozitu výrazným spôsobom zvýši kvalitu zabezpečenia odbornej správy a ochrany zbierkového fondu SNG  podľa zákona č. 115/1998 Z. z. Dosiahne sa tak úroveň európskych štandardov s prevažujúcim pozitívnym vplyvom na životné prostredie. Odstránia sa pretrvávajúce riziká vyplývajúce z umiestnenia centrálneho depozitu maľby                 (v suterénnych priestoroch Vodných kasární), pričom rizikom nie je len eventuálne preliatie záplavových vôd z blízkeho toku Dunaja na nádvorie Vodných kasární, ale aj možná havária vodovodu (prípad z októbra 2004). Výstavba osobitnej depozitnej budovy v rámci komplexnej rekonštrukcie objektu SNG so staticky spevnenou konštrukciou vybavenou najmodernejšími klimatizačnými, odsávacími, elektronickým bezpečnostnými a požiarnymi signalizačnými technológiami je definitívnym riešením vylučujúcim uvedené  riziká. Použité technológie na báze environmentálne bezchybných médií a moderná odsávacia a filtračná technika výrazným spôsobom zníži aj možný negatívny vplyv splodín vznikajúcich v podzemných garážach a v reštaurátorských pracoviskách na úroveň neporovnateľne nižšiu, aká bola pri doterajších technológiách a využívaní odkrytého exteriérového parkoviska.
 
Sledované výsledkové ukazovatele strategického cieľa IV.1: 
•	Počet podporených projektov múzeí a galérií (s uvedením výšky finančných prostriedkov poskytnutých na ich realizáciu zo strany zriaďovateľov) zameraných    na zlepšenie zabezpečenia zbierok a objektov, v ktorých sú uchovávané.
•	Percentuálny pomer zvýšenia ochrany plôch depozitárnych a výstavných priestorov systémami EPS a EZS.
•	Percentuálny podiel zvýšenia výmery depozitárov, resp. skvalitnenie klimatických podmienok (s uvedením počtu zavedených klimatických zariadení).
•	Počet podporených projektov múzeí a galérií (s uvedením výšky finančných prostriedkov poskytnutých na ich realizáciu zo strany zriaďovateľov) zameraných          na podporu v oblasti reštaurovania a konzervovania zbierkových predmetov.
•	Počet podporených projektov múzeí a galérií (s uvedením výšky finančných prostriedkov poskytnutých na ich realizáciu zo strany zriaďovateľov) zameraných          na obnovu materiálneho a technického vybavenia reštaurátorských dielní a ateliérov.

IV.2 Implementácia nových informačných technológií do základných činnosti múzeí a galérií

Podstatná hodnota múzeí a galérií, ich spoločenský význam, zmysel ich financovania                      či opodstatnenosť ich existencie ako odborných inštitúcií spočíva predovšetkým v hodnote odborných informácií, ktorými disponujú. Implementácia najnovších informačno-komunikačných technológií (ďalej len „IKT“) do ich základnej činnosti plne zodpovedá cieľom Lisabonskej stratégie, Stratégie konkurencieschopnosti Slovenska do roku 2010 a Stratégii rozvoja poznatkovej ekonomiky. V súlade so zákonom o informačných systémoch verejnej správy informatizáciu múzeí a galérií je potrebné realizovať v súlade s koncepciou rozvoja informačných systémov múzeí a galérií pod gestorstvom  SNM a SNG. 
Uvedená strategická priorita patrí medzi kľúčové nielen z hľadiska predkladaného Návrhu Stratégie rozvoja múzeí a galérií v Slovenskej republike do roku 2011, ale i z hľadiska vládou prijatého dokumentu Stratégia konkurencieschopnosti SR do roku 2010. Napomáha dosahovať strategický cieľ a je súčasťou strategickej priority „inovácia, informatizácia a znalostná spoločnosť“ a rovnako je kľúčová i z pohľadu reformy obsahu vzdelávania na všetkých stupňoch škôl. Vzhľadom na rozsah zbierkových fondov múzeí a galérií a súčasný stav technológií a ľudských zdrojov v tejto oblasti je potrebná kvalitatívna i kvantitatívna zmena podmienok, ktorá by zabezpečovala nevyhnutnú modernizáciu technologických platforiem, internetizácie a elektronizácie a databázových systémov oblasti múzeí a galérií.

Cieľ 2.1 
Dobudovať technické a personálne kapacity potrebné na dosiahnutie štandardnej európskej úrovne v oblasti implementácie IKT do všetkých odborných činností v múzeách a galériách v SR. 

Nástroj 2.1:
N2.1.1 Motivovať zriaďovateľov múzeí a galérií verejnej samosprávy k podpore projektov v oblasti zavádzania nových IKT do odborných činností múzeí a galérií možnosťou uchádzať sa o podielovú podporu z grantového systému MK SR.
N2.1.2 Do roku 2011 postupne zvyšovať zdroje múzeí a galérií v zriaďovateľskej pôsobnosti MK SR o finančné prostriedky smerujúce k výraznému posilneniu personálnych a technických kapacít IT oddelení. 
N2.1.3 Na úrovni SNM a SNG prioritne vypracovať projekty digitalizácie hnuteľného kultúrneho dedičstva v múzejných a galerijných zbierkach, ktorých súčasťou bude aj optimalizácia ľudských zdrojov. 

Predpokladaný prínos:
Urýchlenie digitalizácie hnuteľného kultúrneho dedičstva a zapojenie získaných poznatkov a informácií do systémov smerujúcich k znalostnej spoločnosti. Zvýšenie ochrany zbierkových fondov. Výrobou vysokokvalitných digitálnych obrazov dostupných elektronicky sa zredukuje opotrebovanie krehkých a ľahko poškoditeľných dokumentov a predmetov. Digitalizácia môže pomôcť pri uchovávaní vzácnych materiálov a pri manipulácii s nimi napríklad cez digitálne pracovné katalógy a evidencie a pod. Utvorenie platformy na lepšiu využiteľnosť a medzinárodnú výmenu poznatkov a informácií – napojenie na medzinárodné databázové systémy. Zvýšenie kvality a dostupnosti informácii o zbierkach múzeí a galérií pre odbornú i laickú verejnosť, cestou informatizácie a digitalizácie hnuteľného kultúrneho dedičstva. 

Cieľ 2.2
C2.2.1 Skvalitniť systém získavania a uchovávania poznatkov o hnuteľnom kultúrnom dedičstve, zlepšiť systém ochrany poznatkov o zbierkových predmetoch a skvalitniť spracúvanie získaných poznatkov, ako aj operatívnosť ich využívania prostredníctvom umiestňovania a sprístupňovania digitálneho obsahu pamäťovými a fondovými inštitúciami cez internet. Dosiahnutie kompatibility všetkých databázových systémov pamäťových a fondových inštitúcií v SR – dokumentačné, archívne a knižničné zbierky. 

Nástroj 2.2
N2.2.1 Do roku 2010 implementovať do celej siete múzeí v SR zriaďovaných verejnou správou všetky súčasti projektu budovania databázového systému CEMUZ v zmysle zákonom stanovených úloh pre SNM (pozri prílohu č.5 – CEMUZ – plán práce a nákladov).
N2.2.2 Do konca roku 2007 modernizovať softvér pre projekt CEDVU. Do roku 2010 zabezpečiť dopracovanie ďalších modulov softvérového balíka na informatizáciu odborných činností galérií      a implementovanie systému do celej siete galérií zriaďovaných verejnou správou (pozri prílohu č.6 IKT Plán  2006 – 2011 – Informatizácia zbierkotvorných galérií SR – CEDVU).

Predpokladaný prínos:
Digitalizácia informácií o múzejných a galerijných zbierkach. Zabezpečenie prístupu k informáciám o múzejných a galerijných zbierkach pre kontrolné účely (ochrana kultúrneho dedičstva),              pre odborné účely (využitie informácií pre vedu), pre vzdelávacie účely (využitie informácií v oblasti výchovy), pre propagačné účely (prezentácia kultúrneho dedičstva). Sprístupňovanie informácií a poznatkov odbornej a laickej verejnosti – skvalitňovanie poradensko-informačných služieb; podpora ďalšieho spracovania a využitia dát a poznatkov pamäťových a fondových inštitúcií v praxi, pri výskume a pri tvorbe inovatívnych projektov, zlepšenie kontextovosti informácií. Zlepšenie ochrany hnuteľného kultúrneho dedičstva napojením databáz na systémy polície, colníc, ako aj Interpol-u.

Sledované výsledkové ukazovatele strategického cieľa IV.2: 
•	Počet podporených projektov múzeí a galérií (s uvedením výšky finančných prostriedkov poskytnutých na ich realizáciu zo strany zriaďovateľov) zameraných           na zvýšenie počtu informačno – komunikačných technológií a ich využitia                    na zabezpečenie odbornej správy zbierkových predmetov.
•	Počet múzeí a galérií digitalizujúcich informácie o zbierkach.
•	Ročný prírastok záznamov v digitálnej podobe do centrálnej databázy CEMUZ                 a CEDVU.

IV.3 Rozvoj ľudských zdrojov
Oblasť ľudských zdrojov je jednou z problematických oblastí v múzeách a galériách. Potreby vzdelávania pracovníkov múzeí a galérií sú nesporné, tak ako je vzdelávanie nevyhnutné pre kvalifikovaný výkon akejkoľvek práce. Vzdelávaniu a výchove pracovníkov pre múzeá a galérie treba venovať zvýšenú pozornosť. Potrebné je riešiť aj otázku nástupníckej generácie súčasných múzejných a galerijných odborníkov, aby bolo možné udržať v múzeách a galériách kontinuitu práce a zvýšiť jej odbornú kvalitu. S problematikou ľudských zdrojov je úzko spojená i mzdová politika. Nízke priemerné mzdy pod celoštátnym priemerom sú problémom, s ktorým sa múzeá a galérie stretávajú stále, čoho dôsledkom je pomerne nízky záujem zo strany mladej generácie o zamestnanie vo fondových inštitúciách.

Cieľ 3.1.1
C3.1.1 Vytvoriť podmienky na to, aby do roku 2008 mohli prejsť systémom odborných školení organizovaných SNM v spolupráci so SNG, ako ústrednými metodickými centrami pre oblasť múzejnej a galerijnej činnosti, aspoň dvaja odborní pracovníci z každého registrovaného múzea a galérie v SR, ktoré sú zriaďované verejnou správou. Systém odborných školení sa bude prioritne zameriavať na oblasti: odborná správa o ochrana zbierkových predmetov; vzdelávanie v oblasti využívania IKT s dôrazom na ovládanie nástrojov na strojové spracovanie a digitalizáciu zbierok; marketing a styk s verejnosťou v múzeách a galériách; rozvoj a nové formy výchovno-osvetovej činnosti v múzeách a galériách. Vytvoriť projekt organizovania špecializovaných školení so zameraním na zlepšenie manažérskych zručností. 

Nástroj 3.1.1
N3.1.1 Vypracovať projekt na zabezpečenie celkovej organizácie systému odborných školení pre múzejných a galerijných pracovníkov poskytovaných Slovenským národným múzeom. Projekt predložiť v rámci výzvy na predkladanie projektov financovaných prostredníctvom štrukturálnych fondov v roku 2007 – európskeho sociálneho fondu. 

Cieľ 3.1.2
C3.1.2 Motivovať odborných pracovníkov registrovaných múzeí a galérií k ďalšiemu zvyšovaniu svojej odbornej kvalifikácie, napríklad formou postgraduálnych či iných štúdií.

Nástroj 3.1.2
N3.1.2 Prostredníctvom grantového systému ministerstva kultúry podporovať čiastkové aj záverečné praktické (publikačné, výstavné a iné) výstupy vedecko – výskumných úloh pracovníkov múzeí a galérií, sprevádzajúce zvyšovanie ich odbornej kvalifikácie ďalším štúdiom. 

Predpokladaný prínos:
Vybudovanie fungujúcej materiálno – technickej a odbornej bázy na zabezpečenie systému celoživotného odborného vzdelávania – zlepšenie odborných zručností pracovníkov múzeí a galérií. Utvorenie podmienok na výrazný rast odbornej úrovne, vedecké zatraktívnenie múzejného a galerijného prostredia. Výrazné obnovenie výchovno – vzdelávacej činnosti v múzeách a galériách, ako aj utvorenie podmienok na implementáciu nových metód v tejto oblasti. Zaškolenie pracovníkov múzeí a galérií ako jednej z podmienok na utvorenie predpokladov na naštartovanie rozvinutejších foriem marketingovej komunikácie – členské kluby priateľov múzea, spoločenské udalosti a komunitné aktivity na podporu muzeálnych aktivít; získavanie a práca s dobrovoľníkmi; prevádzkovanie muzeálnych obchodov; občerstvovacie prevádzky. 

Cieľ 3.2
Podporovať mobilitu expertov pamäťových a fondových inštitúcií – medzinárodná, medzirezortná, medziinštitucionálna, medzisektorová, medziregionálna a medziobecná výmena a spolupráca; výmena skúseností a poznatkov; podpora účasti inštitúcií v medzinárodných združeniach, asociáciách a sieťach a preberanie spoluzodpovednosti za medzinárodný vývoj a rozvoj spolupráce.

Nástroj 3.2
N3.2.1 Na úrovni rezortov, ktoré zriaďujú múzeá a galérie, intenzívnejšie podporovať účasť odborných zamestnancov na seminároch, stážach, kongresoch a pod. v ich oblasti. 
N3.2.2 V rámci grantového systému ministerstva kultúry podporovať žiadosti o členské príspevky v relevantných medzinárodných združeniach, ako aj žiadosti o podporu účasti na medzinárodných aktivitách odborných zamestnancov múzeí a galérií zriaďovaných verejnou samosprávou. 
N3.2.3 Zintenzívniť podporu zapájania odbornej komunity do aktivít medzinárodných profesijných štruktúr v spolupráci so Zväzom múzeí na Slovensku, Radou galérií Slovenska a Slovenským komitétom ICOM. Sústredenou diplomaciou dosiahnuť, aby sa v roku 2007 v rámci konania generálnej konferencie Medzinárodnej rady múzeí ICOM vo Viedni, časť sprievodného programu pre delegátov z celého sveta konala v SR.

Predpokladaný prínos:
Štandardizácia výmeny odborných informácií v medzinárodnom kontexte. Rozvoj ľudských zdrojov, zvýšenie možnosti implementácie najnovších poznatkov a informácií v oblasti odborných činností múzeí a galérií, rýchlejšie budovanie vyšších štandardov v slovenských múzeách                 a galériách. Preberanie spoluzodpovednosti za medzinárodný vývoj a rozvoj spolupráce.

Sledované výsledkové ukazovatele strategického cieľa IV.3: 
•	Počet odborných školení (s uvedením počtu účastníkov) realizovaných pre múzejných a galerijných pracovníkov v SR. 
•	Počet podporených projektov múzeí a galérií (s uvedením počtu účastníkov a výšky finančných prostriedkov poskytnutých na uvedené projekty zo strany zriaďovateľov) zameraných na podporu účasti odborných zamestnancov múzeí a galérií                       na medzinárodných profesijných aktivitách. 
•	Počet podporených projektov múzeí a galérií zameraných na výstupy vedecko – výskumných úloh pracovníkov múzeí a galérií (s uvedením počtu zrealizovaných výstupov vedecko – výskumných úloh a výšky finančných prostriedkov poskytnutých na uvedené projekty zo strany zriaďovateľov).

IV.4 Revitalizácia prezentačných činností s dôrazom na výchovno-osvetovú činnosť
Expozičná činnosť je základnou prezentačnou činnosťou múzeí a galérií, ktorá v najväčšej miere prispieva k vytváraniu obrazu verejnosti o poslaní a úlohách múzeí a galérií a zároveň predstavuje verejnosti špecifiká zbierkových fondov. Súčasný stav mnohých múzejných a galerijných expozícií nie je uspokojivý, keďže sú mnohé zastarané a zaostávajú za modernými vývojovými trendmi. Súčasťou prezentačných aktivít múzeí a galérií sú aj aktivity zamerané na výchovno-osvetovú činnosť ponúkajúce ďalšie možnosti vzdelávania, ako aj alternatívne trávenie voľného času návštevníkov múzeí a galérií.

Cieľ 4.1
Do roku 2011 postupne vytvárať podmienky pre modernizáciu existujúcich expozícií                a vytváranie nových, s dôrazom na postupné dopĺňanie expozícií nových múzeí prezentujúcich jednotlivé národnostné menšiny a etnické skupiny na Slovensku. Modernizovať systémy viacjazyčného poskytovania informácií o múzeách, galériách a ich prezentačných aktivitách.  
V rámci cieľa 4.1 je prioritné najmä:
•	motivovať zriaďovateľov múzeí a galérií k vytvoreniu nových a k modernizácii už existujúcich stálych expozícií,
•	zmodernizovať už jestvujúce expozície v múzeách a galériách, ktoré sú zriaďované ústrednými orgánmi štátnej správy, 
•	do roku 2011 pripraviť a vybudovať reprezentatívne (interdisciplinárne) stále expozície dejín výtvarného umenia od gotiky po súčasnosť v SNG (v súvislosti s rekonštrukciou a modernizáciou SNG),  
•	do roku 2011 pripraviť a sprístupniť reprezentatívne expozície prezentujúce vývoj krajiny a spoločnosti na území Slovenska v 20. storočí, 
•	do roku 2011 v úplnosti pripraviť a začať budovať reprezentatívne stále expozície prezentujúce dejiny a kultúru Slovenska, Slovákov, národnostných menšín a etnických skupín, 
•	do roku 2011 do všetkých múzeí a galérií zriaďovaných štátnou správou inštalovať verejné informačné pulty podávajúce základné informácie o Slovensku, jeho histórií, kultúre, spoločnosti a ekonomike, ako aj o národnostných menšinách žijúcich na Slovensku, 
•	do roku 2010 zabezpečiť v múzeách a galériách zriaďovaných verejnou správou doplnenie textových informácií (popisov) o vystavovaných zbierkových predmetoch, ako aj ďalších informácií o výstave či expozícií okrem štátneho aj v anglickom jazyku a v prípade špecializovaných expozícií okrem štátneho a anglického jazyka aj v jazykoch národnostných menšín,
•	vytvoriť technické, organizačné a personálne podmienky pre vytvorenie portálu virtuálneho múzea a galérie s prezentačnou a výchovno-vzdelávacou funkciou.  

Nástroj 4.1
N4.1.1 Prostredníctvom grantového systému ministerstva kultúry výrazne podporiť všetky aktivity (výskum, prípravu a realizáciu) múzeí a galérií zriaďovaných verejnou samosprávou smerujúcich k modernizácií stálych expozícií s dôrazom na tie zariadenia, ktoré sú v lokalitách zapísaných do Zoznamu svetového dedičstva UNESCO alebo v turisticky najviac vyhľadávaných lokalitách na Slovensku.
N4.1.2 V období od roku 2007 pripraviť projekty modernizácie a revitalizácie expozícií starších ako 10 rokov  v múzeách a galériách zriaďovaných ústrednými orgánmi štátnej správy s ich realizáciou do roku 2011.
N4.1.3 Dokončiť prestavbu a modernizáciu bratislavského areálu SNG v zmysle schváleného projektu. 

Investičná akcia  Rekonštrukcia areálu Slovenskej národnej galérie je zaradená do rozpočtu na rok 2007. Pokračovanie tejto akcie v rozsahu, ktorý sa navrhuje a bol predmetom vykonania štátnej expertízy  však bude možné len po schválení vládou SR, keďže uvedená akcia je finančne podstatne náročnejšia, ako sa navrhovalo pri jej pôvodnom schvaľovaní v roku 2002.

N4.1.4 Pripraviť projekt verejných informačných pultov v sieti vybraných pamäťových inštitúcií, v lokalitách zapísaných do Zoznamu svetového dedičstva UNESCO a turisticky najviac vyhľadávaných lokalitách na Slovensku.  
N4.1.5 V súčinnosti s poradným orgánom Radou ministra kultúry pre informatizáciu kultúry vypracovať zadanie pre SNM a SNG na vypracovanie projektov virtuálneho múzea a virtuálnej galérie s prezentačnými a edukačnými funkciami.

Ciele a nástroje realizované priamo organizáciami v zriaďovateľskej pôsobnosti MK SR sú uvedené v prílohe č. 3.

Predpokladaný prínos:
Modernizácia zastaraných stálych expozícií múzeí a galérií, odborné skvalitnenie a vizuálne zatraktívnenie prezentácie zbierok prostredníctvom dlhodobých výstav, zvýšenie podielu expozične využitých zbierkových predmetov, stlmenie zaostávania súčasných foriem prezentácie kultúrneho dedičstva v SR oproti európskym štandardom. Utvorenie platformy na efektívne využitie expozícií v oblasti prezentačných a výchovno-vzdelávacích programov pre špecifické skupiny návštevníkov, najmä detí a mládeže. Nárast atraktivity múzeí a galérií pre zahraničných a domácich návštevníkov – vyššie príjmy z cestovného ruchu, rozvoj pridružených služieb a činností, zvýšenie kvality a dostupnosti informácií o zbierkach múzeí a galérií. Zlepšovanie obrazu krajiny a zlepšenie možnosti sebaidentifikácie s krajinou a štátom. 

Cieľ 4.2
Sústrediť sily, prostriedky a konkrétne aktivity na všestranný rozvoj výchovno-vzdelávacej funkcie múzeí a galérií na Slovensku a na zväčšenie ich podielu na formovaní znalostnej spoločnosti. 
V rámci cieľa 4.2 je prioritné najmä:
•	do roku 2011 na základe špecializovaných sprievodných a edukačných aktivít pre špecifické vekové a záujmové skupiny návštevníkov utvoriť a implementovať funkčný mechanizmus systematickej výchovy a vzdelávania detí a školskej mládeže v múzeách a galériách zriaďovaných štátnou správou a v registrovaných múzeách a galériách zriaďovaných verejnou správou; utvoriť platformu pre širšiu spoluprácu rezortov kultúry a školstva s cieľom významnejšieho začlenenia múzeí a galérií do vzdelávacieho systému, 
•	vo vybraných múzeách a galériách zriaďovaných štátnou správou podporovať konkrétne projekty tvorby a prípravy didaktických materiálov a pomôcok bližšie objasňujúcich prezentované artefakty v rámci výstav a expozícií, ktoré budú zároveň použiteľné aj vo vyučovacom procese (detský sprievodca expozíciou, výpožičný servis, tvorba replík a kópií ...), 
•	motivovať zriaďovateľov múzeí a galérií verejnej samosprávy k podpore projektov v oblasti výchovno-vzdelávacej činnosti a mimoškolských aktivitách v múzeách a galériách,
•	pripraviť projekt portálu virtuálneho múzea a galérie s prezentačnými a edukačnými funkciami. 

Nástroj 4.2
N4.2.1 Do konca roka 2007 vypracovať koncepciu systematickej výchovy a vzdelávania detí a školskej mládeže v múzeách a galériách s názvom Škola v múzeu a galérii. Následne budú do roku 2011 vypracované podprogramy implementujúce princípy koncepcie do činnosti múzeí a galérií zriaďovaných verejnou správou (štátnou správou a samosprávou). V rovnakom čase vypracovať a implementovať koncepciu mimoškolských aktivít Múzeum a galéria po škole. 
N4.2.2  Od roku 2007 utvoriť v rámci rozpočtov múzeí a galérií zriaďovaných verejnou správou (štátnou správou a samosprávou) podmienky na vytváranie didaktických materiálov a pomôcok určených pre deti a mládež. 
N4.2.3 Od roku 2007 prostredníctvom grantového systému ministerstva kultúry podporovať konkrétne aktivity múzeí a galérií zriaďovaných verejnou samosprávou. 
N4.2.4 V múzeách a galériách v zriaďovateľskej pôsobnosti MK SR realizovať projekt virtuálneho múzea a galérie ako súčasť Portálu kultúry.

Predpokladaný prínos:
Využitie obrovského potenciálu múzeí a galérií vo výchovno – vzdelávacom procese a sociálnej inklúzie. Prostredníctvom explicitnej demonštrácie spoločenských či prírodných javov a faktov nabádanie ku hľadaniu súvislostí a nie memorovaniu poznatkov. Podpora vytvorenia predpokladov na budovanie znalostnej spoločnosti. Vytváranie podmienok pre zmysluplne trávený voľný čas detí a mládeže, predchádzanie negatívnym spoločenským javom. Spolupráca múzeí a galérií s verejnosťou je neoddeliteľnou súčasťou napĺňania ich výchovno – vzdelávacej funkcie. Dosiahnutie významného posunu vzťahu verejnosti k múzeám a galériám a kultúrnemu dedičstvu                      vo všeobecnosti, posilnenie kultúrnych potrieb verejnosti budovaním „kultúrnych návykov“ (najmä detí a mládeže), výchova budúcich návštevníkov, dosiahnutie perspektívneho nárastu návštevnosti. Vštepovanie pocitu hrdosti na svoj štát a budovanie identity detí a mládeže. Postupná štandardizácia všetkých odborných činností v slovenských múzeách a galériách v tejto oblasti na úroveň rozvinutejších krajín EÚ.

Cieľ 4.3
V slovenských múzeách a galériách naštartovať a postupne implementovať rozvinutejšie formy marketingovej komunikácie – členské kluby priateľov múzea, spoločenské udalosti a komunitné aktivity na podporu muzeálnych aktivít; získavanie a práca s dobrovoľníkmi; prevádzkovanie muzeálnych obchodov; občerstvovacie prevádzky. 

Nástroj 4.3
N4.3.1 V priebehu roka 2007 v SNM ako ústrednom metodickom centre pre múzejnú činnosť vyškoliť aspoň jedného odborného pracovníka z každého múzea a galérie zriaďovaných subjektmi štátnej správy na zvládnutie a implementáciu rozvinutejších marketingových foriem.
Do konca roka 2007 v SNM vyškoliť aspoň jedného určeného odborného pracovníka z každého múzea a galérie zriaďovaných verejnou samosprávou na zvládnutie a implementáciu činností rozvinutejších marketingových foriem.
N4.3.2 Vytvoriť podmienky na zabezpečenie rozvinutejších marketingových foriem komunikácie v múzeách a galériách zriaďovaných subjektmi štátnej správy.
N4.3.3 Od roku 2007 motivovať ostatných zriaďovateľov múzeí a galérií k podpore projektov v oblasti implementácie marketingových foriem komunikácie v múzeách a galériách prostredníctvom grantového systému ministerstva kultúry (predpokladané náklady približne 15 mil. Sk, objem prostriedkov do roku 2011 medziročne znižovať asi o 2,5 mil. Sk).

Predpokladaný prínos:
Rast a rozvoj múzeí a galérií podporuje verejnosť, od ktorej v podstatnej miere závisí aj činnosť múzeí a galérií. Zvýšenie spoločenského štatútu múzeí a galérií ako špecifických inštitúcií, zlepšenie spoločenského vedomia o dôležitosti múzeí a galérií, dosiahnutie priameho i nepriameho spoločenského a ekonomického prospechu, začlenenie múzeí a galérií do širšieho kontextu prostredia, v ktorom existujú, zapojenie doposiaľ málo zainteresovaných záujmových skupín, zvýšenie atraktívnosti pre návštevníkov. Nárast vlastných výnosov múzeí a galérií by perspektívne mohol viesť k zníženiu príspevku z verejných zdrojov. 

Cieľ 4.4
Podporovať rozvoj celkovej mobility zbierkových predmetov slovenských múzeí a galérií s cieľom zvyšovať ich dostupnosť verejnosti, rozvíjať medzinárodnú a medziregionálnu spoluprácu a podporovať prezentáciu SR v zahraničí. 

Nástroj 4.4
N4.4.1 V priebehu roka 2007 rozpracovať opatrenia na národnej úrovni tak, aby múzeá a galérie v SR boli včas a dostatočne pripravené na realizáciu projektov mobility zbierkových predmetov v Európe.  

V zmysle Odporúčania pre mobilitu zbierkových predmetov múzeí (galérií a iných zbierkových inštitúcií) v Európe, ktoré bolo spracované ako výstup medzinárodnej odbornej konferencie Museum Collections on the Move, (Haag október 2004). Ide najmä o zavádzanie spoločnej politiky v oblastiach ako sú riadenie a administratíva, hodnota, nepoisťovanie, náhrada škody a poisťovanie, ochrana pred scudzením a právna ochrana mobility, dlhodobé zápožičky, poplatky za zapožičanie, publikácie, publikačné a autorské práva, digitalizácia a dôvera v systéme mobility zbierok.

Predpokladaný prínos:
Podpora mobility zbierkových predmetov múzeí a galérií bude viesť
•	k zintenzívneniu medzinárodnej spolupráce pri zhodnotení kultúrneho potenciálu zbierok zbierkových inštitúcií,
•	k zlepšeniu sprístupňovania kultúrneho obsahu a materiálu, ktorý podporuje rozvoj znalostnej spoločnosti, systému výchovy a vzdelávania,
•	k zabezpečeniu spoločnej európskej politiky pri ochrane zbierkových predmetov, ktoré sú predmetom legálnej medzinárodnej spolupráce a výmeny.   

Cieľ 4.5
V múzeách a galériách zabezpečiť realizáciu „Národného programu rozvoja životných podmienok občanov so zdravotným postihnutím vo všetkých oblastiach života“ schválený uznesením vlády SR č. 590/2001 a závery  Správy o jeho plnení za rok 2004 a úlohy na ďalšie obdobie schválené uznesením vlády SR č. 692/2005.

Nástroj 4.5
N4.5.1 Realizovať opatrenie 10.3.5. národného plánu a v spolupráci s organizáciami občanov         so zrakovým postihnutím vypracovať program  expozícií a výstav v múzeách, ktoré by podľa záujmu občanov so zrakovým postihnutím boli prístupné hmatom. Vypracovaný program realizovať v časovom horizonte 10 rokov a každoročne aktualizovať.
N4.5.2 Pri stavebných úpravách, rekonštrukciách a výstavbe nových expozičných priestorov dôsledne projektovo i realizačne zabezpečovať bezbariérový prístup pre občanov s telesným postihnutím a starších občanov.
N4.5.3 Pri výstavbe nových a modernizácii starších expozícií s interaktívnou PC technikou vytvárať sumárne popisy expozície s posilnenou možnosťou alternatívneho využitia princípu teletextu pre sluchovo postihnutých a načítaného auditívneho popisu pre  zrakovo postihnutých.

Predpokladaný prínos:
Výrazné rozšírenie sprístupnenia hmatom vybraných exponátov v múzeách a galériách občanom so zrakovým postihnutím. Zvýšenie prístupnosti informácií o exponátoch v múzeách a galériách a informácií šírených prostredníctvom internetu ľuďom so zdravotným postihnutím. Debarierizácia existujúcich a bezbariérové budovanie nových priestorov múzeí a galérií z hľadiska osôb so zdravotným postihnutím. Zlepšenie podmienok sociálnej inklúzie znevýhodnených skupín obyvateľstva.

Sledované výsledkové ukazovatele strategického cieľa IV.4: 
•	Počet aktivít múzeí a galérií smerujúcich k modernizácii stálych expozícií (s uvedením výšky finančných prostriedkov poskytnutých na ich realizáciu zo strany zriaďovateľov).
•	Počet výchovno – vzdelávacích aktivít realizovaných múzeami a galériami (s uvedením počtu účastníkov). 
•	Počet podporených projektov múzeí a galérií (s uvedením výšky finančných prostriedkov poskytnutých múzeám a galériám zo strany ich zriaďovateľov) zameraných na implementáciu rozvinutejších foriem marketingovej komunikácie – napr. členské kluby priateľov múzea, spoločenské udalosti na podporu muzeálnych aktivít; získavanie a práca s dobrovoľníkmi; prevádzkovanie muzeálnych obchodov; občerstvovacie prevádzky. 
•	Počet realizovaných výstupov múzeí a galérií prístupných aj pre občanov so zdravotným postihnutím (počet špecializovaných expozícií a výstav prístupných aj hmatom, resp. počet hmatom prístupných exponátov z celkového počtu exponátov; sumárne popisy expozície s alternatívnym využitím princípu teletextu a načítaného auditívneho popisu; debarierizácia prístupu do expozičných priestorov). 

V. Iné dôležité predpoklady rozvoja slovenských múzeí a galérií do roku 2011
Okrem uvedených priorít, cieľov a nástrojov na ich dosiahnutie sú nevyhnutné aj ďalšie systémové zmeny predovšetkým v legislatívnej oblasti upravujúcej organizačno-právnu formu väčšiny múzeí a galérií na Slovensku zriaďovaných verejnou správou (príspevková a a rozpočtová organizácia). Tieto zmeny by mali súvisieť s novelizáciou zákona č. 115/1998 Z. z. o múzeách a galériách a o ochrane predmetov múzejnej hodnoty a galerijnej hodnoty, ktorý by mal byť zladený s realizovanou reformou verejnej správy a prispôsobený aktuálnym skúsenostiam z oblasti múzejnej a galerijnej praxe po vstupe Slovenska do EÚ, ako aj zmenám navrhovaným v tejto stratégii. Cieľom novelizácie bude transponovať do nášho právneho poriadku úpravy ES/EÚ, ktoré sa vzťahujú na nakladanie s kultúrnym tovarom, ale nemajú takú právnu formu, ktorá by zabezpečovala ich automatickú platnosť. Ďalej presnejšie definovať predmet, formy a spôsoby vykonávania štátneho odborného dohľadu nad dodržiavaním tohto zákona. Potrebné je aj zavedenie kategorizácie múzeí podľa stanovených a kontrolovateľných štandardov, ktoré spolu so zavedením pluralitného systému správnych a umeleckých rád posilnia odbornú autonómnosť múzeí a galérií, s osobitným dôrazom na tie inštitúcie, ktoré zriaďujú iní zriaďovatelia ako ministerstvo kultúry. 
Existujúca legislatíva neumožňuje plné využitie prirodzeného potenciálu múzeí a galérií ako cieľových destinácií zahraničných návštevníkov (príroda, objekty a lokality kultúrneho dedičstva).
Prijatím nového zákona č. 25/2006 Z. z. o verejnom obstarávaní vznikol nový legislatívny rámec pre rozvoj spolupráce súkromného a verejného sektoru (Public Private Partnerships, ďalej len „PPP“) prostredníctvom tzv. koncesií^4. PPP môžu byť užitočné predovšetkým v oblasti rozvoja doplnkových služieb spojených s cestovným ruchom a kapitalizáciou niektorých častí majetku štátu v správe múzeí a galérií, ktorý z dôvodu nedostatku zdrojov chátra (ubytovacie, reštauračné, predajné, informačné a kultúrne zariadenia v rámci vhodných lokalít kultúrneho dedičstva – areály hradov a zámkov, kde často v rámci súboru budov sú niektoré zničené či v zlom stave, resp. rekonštrukcie dočasne nevyužívaných nehnuteľností súkromnými osobami za predpokladu ich čiastočného využívania investorom a pod.). Ministerstvo financií SR pripravilo a vláda schválila Návrh inovatívnych finančných nástrojov pre Národný strategický referenčný rámec 2007 – 2013 (číslo uznesenia vlády 836/2006), ktorý podporuje rozvoj verejno – súkromných partnerstiev využitím ďalších inovatívnych finančných nástrojov.

Na základe doterajšieho vývoja možno veľmi reálne predpokladať, že počínajúc rokom 2007 sa postupne vytvoria právne podmienky na aplikáciu PPP princípu v praxi. Na prekonanie prvotných obáv z takejto spolupráce však bude potrebné otestovať ju na niekoľkých úvodných projektoch, resp. lokalitách. V oblasti múzeí a galérií by bolo možné princíp PPP uplatniť pri obnove a využití niektorých nevyužitých častí areálov a objektov, napr. hradných múzeí, ale podľa povahy a možností aj inde. 

Uvedený potenciál múzeí a galérií, ktorý je v štátoch EÚ či USA štandardným nástrojom na dosahovanie vyšších vlastných výnosov smerovaných do skvalitňovania základných činností múzeí a galérií, by bolo možné upraviť v rámci modelovania novej organizačno – právnej podoby organizácie zriaďovanej vo verejnom záujme. 

Navrhované opatrenia v rámci týchto štyroch strategických cieľov však môžu mať len obmedzenú, resp. limitovanú účinnosť, pokiaľ sa zásadným spôsobom nezmenia organizačno-ekonomické podmienky, v  ktorých rámci slovenské múzeá i galérie pôsobia. Nová forma organizačno – právnej podoby týchto inštitúcií a lepšie podmienky na zapájanie privátnej sféry do napĺňania verejného záujmu v oblasti uchovania, dokumentácie a rozmanitých foriem prezentácie hnuteľného kultúrneho a prírodného dedičstva sú preto taktiež dôležitým predpokladom rozvoja múzeí a galérií na Slovensku.

Nástroje na odstránenie týchto obmedzení: 
N5.1.1  Vypracovať novelu zákona č.115/1998 Z. z. o múzeách a galériách.   
N5.1.2 Pripraviť v súlade Programovým vyhlásením vlády SR návrh zákona o poskytovaní štátnych záruk pri vývoze a dovoze zbierkových predmetov vysokej umeleckej hodnoty na realizáciu výstavných projektov
N5.1.3 Spolupracovať s príslušnými rezortmi na príprave novej právnej formy pre doterajšie príspevkové a rozpočtové organizácie, tak aby sa zvýšila účinnosť navrhovaných opatrení a podporilo komplexnejšie dosahovanie strategických cieľov stratégie rozvoja múzeí a galérií v SR    do roku 2011.
N5.1.4 V prípade vytvorenia zodpovedajúceho právneho priestoru identifikovať a pripraviť úvodný projekt realizácie PPP v oblasti múzeí a galérií do konca roka 2009 a realizovať ho do roku 2011. 

VI. Finančné zabezpečenie realizácie stratégie 

Výdavky múzeí a galérií sa delia na tieto základné oblasti: 

•	prevádzkové výdavky/náklady (bežné výdavky):

o	základné – ľudské zdroje, energie, údržba, spotrebný materiál, ochrana objektov, základné pracovné prostriedky (PC, nábytok)
o	nadstavbové – marketing, propagácia, vzťahy s verejnosťou

•	kapitálové výdavky/náklady:

o	nákup hnuteľných predmetov (umeleckých diel, predmetov múzejnej a galerijnej hodnoty; základné prostriedky – ako napr. automobil), nehnuteľností (pozemky, budovy) a nehmotných produktov (software, publikačné práva), ako aj ďalších produktov a vecí
o	zhodnotenie nehnuteľností (rekonštrukcia budov)

Osobitnú úlohu pri rozvoji múzeí a galérií budú mať rozvojové prostriedky zo štrukturálnych fondov EÚ v budúcom programovacom období 2007 – 2013 a finančné nástroje Európskeho hospodárskeho priestoru a Nórskeho kráľovstva. Z nasledujúcej tabuľky vyplýva, ako bude možné tieto zdroje zapojiť do rozvoja múzeí a galérií v SR do roku 2011. 

Štruktúra kľúčových zdrojov na činnosť a rozvoj múzeí a galérií do roku 2011

| 2007 | 2008 | 2009 | 2010 | 2011
Prevádzkové a kapitálové príspevky od zriaďovateľa |
základné príspevky a zdroje od zriaďovateľov múzeí a galérií | | | | |
ostatné príspevky od zriaďovateľov (predovšetkým pripravované investície ako i napr. podpora významných projektov ako súčasti prezentácie SR v zahraničí) | | | | |
Účelové príjmy a vlastné výnosy múzeí a galérií |
dotácie z grantového systém MK SR pre oblasť múzeí a galérií (podpora prípravy projektov pre štrukturálne fondy, podpora akvizičnej politiky, bezpečnostné opatrenia a protipožiarna ochrana a pod.) | | | | |
vlastné výnosy múzeí a galérií a ostatné zdroje ako napr. dary, granty zo súkromného sektora, členské príspevky, vstupné a pod. | | | | |
Prostriedky na rozvojové projekty múzeí a galérií |
príspevky z finančných nástrojov Európskeho hospodárskeho priestoru a Nórskeho kráľovstva 2004 – 2009 (podpora rôznych úvodných projektov v oblasti ochrany európskeho kultúrneho dedičstva) | | | | |
finančné zdroje zo štrukturálnych fondov v novom programovacom období rokov 2007 – 2013 (komplexná podpora zameraná na rozvoj pamäťových a fondových inštitúcií, rozvoj IKT, rozvoj ľudských zdrojov, podpora obnovy a výstavby infraštruktúry cestovného ruchu) | | | | |

* Dotácie z grantové systému MK SR sú  vylúčené pre múzeá a galérie v zriaďovateľskej pôsobnosti MK SR, ako aj múzeá a galérie zriaďované ostatnými ústrednými orgánmi štátnej správy napr. Slovenské banské múzeum, Múzeum obchodu, Múzeum školstva a pedagogiky.  

Bližšia štruktúra finančného zabezpečenia jednotlivých strategických cieľov je uvedená v prílohe č. 7.

VII. Závery a úlohy 

Súčasný stav väčšiny múzeí a galérií v Slovenskej republike je neuspokojivý. Neustály tlak na znižovanie nákladov prostredníctvom čoraz menšieho príspevku na činnosť znamenal, že múzeá a galérie v čoraz menšej miere dokázali vykonávať verejnú objednávku vyplývajúcu z verejného záujmu. Výsledkom je úplná alebo čiastočná rezignácia na množstvo úloh a činností, ktoré tvoria podstatu zmyslu existencia múzea či galérie ako ustanovizne – uchovávateľa a prezentátora hnuteľného i nehnuteľného kultúrneho a prírodného dedičstva krajiny (v niektorých prípadoch i svetového dedičstva). 
Najzanedbanejšie oblasti muzeálnej práce sú: odborná správa a ochrana zbierkových predmetov, implementácia IT do muzeálnej práce, znižovanie nárokov na kvalitu                               a potrebu profesionálneho rastu ľudských zdrojov a rozmanité formy prezentácie muzeálnych výstupov pre verejnosť. Predkladaný materiál navrhuje konkrétne a zdôvodniteľné riešenia realizovateľné v strednodobom horizonte, znamenajúce zvrátenie negatívneho trendu v týchto oblastiach muzeálnej práce pre väčšinu múzeí a galérií existujúcich v SR. Navrhované opatrenia sú však iba najnevyhnutnejšou a základnou podmienkou na ďalší udržateľný rozvoj múzejníctva na Slovensku. 
Zníženie rizika odcudzenia, poškodenia a zničenia najvýznamnejšej časti hnuteľného kultúrneho dedičstva v SR, zastavenie procesu zhoršovania ich stavu, zlepšenie podmienok            na reštaurovanie, konzervovanie a preparovanie, ale aj lepšie využívanie priestorov atraktívne lokalizovaných budov múzeí a galérií na expozičné, výstavné a výchovno – vzdelávacie aktivity by mali byť výsledky uskutočnených opatrení v rámci najvyššej priority.
Digitalizácia hnuteľného kultúrneho dedičstva a zapojenie získaných poznatkov a informácií do systémov smerujúcich k znalostnej spoločnosti; možnosť operatívnejšieho využitia informácií       a poznatkov vo vyučovacom, vzdelávacom, plánovacom a rozhodovacom procese na školách, úradoch, ďalšími subjektmi i širokou verejnosťou a ďalšie zlepšenie ochrany hnuteľného kultúrneho dedičstva napojením databáz na systémy polície, colníc, ako aj Interpol-u, sú reálnymi  predpokladateľnými benefitmi.
Rozvoj ľudských zdrojov je zasa nevyhnutným predpokladom pre implementáciu rozvinutejších foriem marketingovej komunikácie v múzeách a galériách na Slovensku, či širšiu účasť našich odborníkov na profesijných aktivitách v rámci medzinárodnej múzejnej siete. Táto priorita dáva tiež možnosť na vytvorenie podmienok pre výrazné obnovenie výchovno – vzdelávacej činnosti v múzeách a galériách a implementáciu nových metód v tejto oblasti. 
Je však nevyhnutné zlepšiť podmienky aj pre oblasť muzeálnej práce, ktorá je pre širokú verejnosť najviditeľnejšia – prezentáciu a výchovno-vzdelávaciu prácu. Dostatočne nevyužitý potenciál múzeí a galérií v oblasti sociálnej inklúzie a prepojenia na výchovno – vzdelávací systém, v zahraničí jednu z najdôležitejších úloh, pre ktoré sú múzeá vôbec zriaďované a podporované z verejných zdrojov, by aspoň čiastočne mali opäť prinavrátiť do týchto inštitúcií opatrenia uvádzané v štvrtej priorite. Ich snahou je tiež uviesť do praxe i také formy doplnkových služieb pre návštevníka a metódy práce s verejnosťou, ktoré by v konečnom dôsledku znižovali závislosť muzeálnych inštitúcií od dotácií z verejných zdrojov. 

Úlohy MK SR:

1.	Usilovať o zaradenie projektu Návrh Stratégie rozvoja múzeí a galérií v Slovenskej republike do roku 2011 ako prioritného výdavkového titulu rozpočtovej kapitoly MK SR v programovacích obdobiach 2008 – 2010 a 2009 – 2011.
2.	Priority a nástroje grantového systému MK SR na rok 2007 v maximálnej miere prispôsobiť potrebám plnenia Návrhu Stratégie rozvoja múzeí a galérií v Slovenskej republike do roku 2011.